**成皋昭裕王朱翊錝**（1542年11月14日—1577年8月4日），字**叔兼**，號**玄易**，明朝趙藩成皋王府鎮國將軍，追封成皋王，成皋端穆王朱載垸的庶長子，生母夫人李氏。

生平
--

嘉靖二十一年十月八日（1542年11月14日）生。後封鎮國將軍。

嘉靖三十九年（1560年），祖父趙康王朱厚煜去世，因待襲爵的長曾孫朱常清年幼，父親成皋王朱載垸受命管理府事。朱翊錝亦隨父遷入趙府居住，常伴左右。嘉靖四十四年（1565年），朱常清襲封趙王，朱翊錝隨父返回成皋王府。

萬曆五年七月二十一日（1577年8月4日），朱翊錝尚未被立為成皋王長子，即因痰疾去世，享年三十六歲。

萬曆十二年（1584年），生父成皋端穆王朱載垸去世。三年後，朱翊錝的嫡長子朱常㳛襲封成皋王。萬曆二十四年（1596年），朝廷追封朱翊錝為成皋王，賜諡**昭裕**。

家庭
--

### 妻

* 徐氏（1543年－1562年），安陽庠生徐薇次女，嘉靖三十八年（1559年）封鎮國將軍夫人。
* 李氏（1551年－1612年），直隸大名府東明縣丞李繼充女，初封鎮國將軍夫人，萬曆二十四年（1596年）進封成皋昭裕王繼妃，生四子二女。

### 妾

* 張氏，生三子三女。

### 嫡子

* 成皋王長孫→成皋王→趙王朱常㳛
* 輔國將軍朱常滿
* 輔國將軍朱常漩
* 朱常𥝸，早卒

### 庶子

* 輔國將軍朱常𣲳
* 輔國將軍朱常漨
* 輔國將軍朱常瀂

### 女

* 庶第一女：固城郡君
* 庶第二女：早卒
* 庶第三女：北梁郡君
* 嫡第四女：早卒
* 嫡第五女：早卒

墓葬
--

萬曆六年八月十一日（1578年9月12日），朱翊錝葬於河南彰德府安陽縣城北四里洹水之南原。墓誌現藏於安阳市文物考古研究所。

> 
> [誌蓋]  
> 
> 大朙趙成皋王長子鎮國將軍玄易君墓誌銘  
> 
> [誌文]  
> 
> 　大明成皋王長子鎮國將軍玄易君墓誌銘  
> 
> 　賜進士及第通議大夫河南布政左使前三奉  
> 
> 　勑命提督陝西浙江學校使河汾孔天胤撰并書篆  
> 
> 　　君諱翊錝，字叔兼，誥封鎮國將軍，號玄易，  
> 
> 　趙成皋王首生子也。母李夫人。嫡母馬妃無子，喜得君，則愛如己出，保育調護以至成童，  
> 
> 　　實養正於蒙。君六歲，能誦孝經，習少儀。稍長，出就外傅。神秀温文，大爲  
> 
> 　祖康王鍾愛。  
> 
> 　康王在位，爲大藩秉禮之宗。其訓子若孫曰：「無慆富貴，守道勿携，無邇宵人。」而師友之擇，  
> 
> 　　務詩書之悦而禮樂之敦。時宗袞嚮服，國風洋洋，推成皋王爲最弘矣。王乃親爲君擇  
> 
> 　　師，俾受學、庸、語、孟、書法、對偶於教授鄔天池氏，受毛詩、兩漢文鑑、盛唐音格於鄴儒李  
> 
> 　　瑩齋氏。李輟講，延李北洹氏而學之，尋以貢去。凡所開陳，即心悟理解，發爲英華。天衷  
> 
> 　　仁孝，與道合真。嘉靖庚申，  
> 
> 　祖康王薨，父王哀毀骨立，君時時侍苫次，勸進饘粥。王曾孫幼，國步艱，  
> 
> 皇帝勅父王保輔幼孤、管理國事。凡篤棐六年，而曾孫克纂鴻祚。王忠孝懋矣。君實左右之  
> 
> 　　焉。乙丑，隨王歸府，遂益專力於學，即遵道書院，建賦詩、綜文、評史三會，與二賔三宗崔  
> 
> 　　馬七賢剋日從事，時乃日新其條貫，品題悉緫裁於父王，以對揚康訓。别有名園，為四  
> 
> 　　美會。每會，必稱觴上父王壽，賔友咸集，雅歌投壺，授簡呈能，翰墨縱橫焉。君既𡢃文詞，  
> 
> 　　復工繪，少嘗寫月竹，自題「形正即影正，形欹即影欹。生來無曲處，惟有月明知」以獻  
> 
> 　康祖。大見嘉賞，曰：「夏昶名家不可求，吾孫爲寫萬竿秋。」父王五旬慶誕，撰《朝真記》。母誕，撰  
> 
> 　　《斑服操》。國人並傳。萬曆丁丑，方議奏  
> 
> 上請立君爲長子，君忽痰厥而逝，時七月二十一日也。生於嘉靖壬寅十月八日，得年三十  
> 
> 　　有六。王痛悼摧傷，淚萬行下，謂諸輔導曰：「嗚呼！天乎弗憖，遺予一子，幸其有子，則予之  
> 
> 　　冢孫也。」亟請立之。其葬錝，庶得以長子之儀。訃聞於  
> 
> 　朝，恤典如制。以戊寅八月十有一日，葬城北四里洹水之南原。元配徐氏，封夫人，安陽徐  
> 
> 　　御史之孫，生員薇之女，早卒，無出，厝郡西，至是祔焉。繼配李夫人，湯陰李太保之子東  
> 
> 　　明丞繼充女。有子女十二人。嫡出子四：長曰常㳛，今立王長孫；次、三、四，俱未名。女二，俱  
> 
> 　　未受封。庶出子三，曰常𣲳、常漨、常瀂，女三，亦俱未受封。君資儀秀整，雙瞳炯然，性聦慧  
> 
> 　　爽朗，起居沉静。平生嗜善欽賢，以故縉紳大夫多樂與㳺。念舊篤親，以故推惠而恤韓  
> 
> 　　伴書之亡，請田而周李寡母之養。瑩齋氏状其行系之誄：「子建長逝，昭明已矣。國  
> 
> 　　喪忠良，家殞孝子。痛知己之早捐，悲吾道之益否。」錄其實也。王以狀寓書來徵銘，余按  
> 
> 　　以作銘。其詞曰：君長而賢，宜祚之國。不逮其躬，而子之植。朱芾斯皇，曾不我嗇。奕世載  
> 
> 　　承，丕顯懿德。懿德伊何，温文淵塞。詒厥王章，惟金玉式。天篤其禧，曷其有極。我銘弗愆，  
> 
> 　　於萬斯億。
> 
> 
> 

嘉靖四十一年十一月十日（1562年12月5日），朱翊錝的元配夫人徐氏安厝于安陽西北維王裕村之原。萬曆六年（1578年），與夫合葬。

> 
> [誌蓋]  
> 
> 誥封夫人徐氏壙誌銘  
> 
> [誌文]  
> 
> 大明誥封夫人徐氏壙誌銘  
> 
> 　趙成皋第一子鎮國將軍翊錝譔并篆書  
> 
> 　　夫人徐氏，安陽庠生薇之次女。於嘉靖三十八年五月二  
> 
> 　　日，  
> 
> 誥封夫人。越四年壬戌三月十日甲午，以疾卒於正寢。訃  
> 
> 聞，特賜諭祭，營葬事。廼卜於郡西北維王裕村之原。十一月，有  
> 
> 　　司成造如  
> 
> 制，於月之十日庚寅掩壙。於戲！昔我  
> 
> 　王祖康王為予遴婚，必首閥閱，尚詩禮。夫人寔我  
> 
> 　祖妃之從孫女，御史君憲之族也。旣歸於予，孝敬之道克盡  
> 
> 　庭闈，且善將順，覿德自淑，靡教而化，盖薰陶之有自矣。若夫  
> 
> 　　勤儉静婉，惠下和衆，本諸性生。無事，勉為女紅之外，旁涉  
> 
> 　　書史。方頼内治以輔不逮，夫何嬰疾弗瘳，竟成永訣。吁！豈  
> 
> 　　勝情哉？距生嘉靖二十二年癸卯十二月八日戊寅，年僅  
> 
> 　　二十。庶女子一人。爰紀歲月，載係之銘。銘曰：  
> 
> 　　嗟尔之生膺厥榮，胡弗尔壽享厥成。德之維馨殁也寧，  
> 
> 帝治其阡閟以清。□□□□□□□，摧予心兮為尔銘。  
> 
> 　　嘉靖四十一年十一月十日。
> 
> 
> 

萬曆四十年十二月十三日（1613年2月2日），朱翊錝的繼妃李氏與其合葬。

> 
> [誌蓋]  
> 
> 大朙成皋昭裕王繼妃李氏合葬壙誌  
> 
> [誌文]  
> 
> 大明成皋昭裕王繼妃李氏合葬壙誌  
> 
> 　妃李氏，工部尚書女孫，直隸大名府東明縣丞繼  
> 
> 　充女，母鄧氏。嘉靖三十年八月二十三日生。萬曆  
> 
> 　二十四年六月十六日，  
> 
> 封為繼妃。萬曆四十年九月十二日，以疾薨，享年六  
> 
> 　十二歲。子七：長常㳛，襲封成皋王；次常滿、常漩，俱  
> 
> 　封輔國將軍；常𥝸，卒。俱妃生。常𣲳、常漨、常瀂，俱封  
> 
> 　輔國將軍。常𣲳、常瀂卒，俱媵張氏生。女五：長封固  
> 
> 　城郡君，卒；二卒；三封北梁郡君。俱媵張氏生。四、五  
> 
> 　卒，俱妃生。孫男七：長由朴，封長子，卒，常㳛生；次俱  
> 
> 　封奉國將軍，常𣲳等生。訃聞，  
> 
> 上賜祭如制，  
> 
> 太后、  
> 
> 中宫皆遣祭焉。以萬曆四十年十二月十三日，合  
> 
> 　成皋昭裕王葬洹南之原。嗚呼！  
> 
> 　妃以淑德，夙侍宗藩。蚤受榮封，享有富貴。兹以疾  
> 
> 　終，夫復何憾。爰述其㮣，納諸幽壙，永垂不朽。  
> 
> 　孝男常㳛泣血納石。
> 
> 
>

參考文献
----

1. 1 2 3  安阳市文物考古研究所、安陽博物館編著.. . 科學出版社. : 95. ISBN 9787030467980.  使用`|accessdate=`需要含有`|url=` (帮助)
2. ↑  《明史·諸王世表四》
3. ↑  《明神宗實錄》卷一百八十五
4. 1 2 3 4  安阳市文物考古研究所、安陽博物館編著.. . 科學出版社. : 105. ISBN 9787030467980.  使用`|accessdate=`需要含有`|url=` (帮助)
5. 1 2  安阳市文物考古研究所、安陽博物館編著.. . 科學出版社. : 90. ISBN 9787030467980.  使用`|accessdate=`需要含有`|url=` (帮助)